Marko 14 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Marko Ŋma 14:1-72\nOsɔfoi kpaŋ akɛ amɛbaagbe Yesu (1, 2)\nYesu gba efɔ̃ shi akɛ Petro baaje esɛɛ (27-31)\nAye Yesu sane yɛ Sanhedrin lɛ hiɛ (53-65)\nPetro je Yesu sɛɛ (66-72)\n14 Agbɛnɛ, eshwɛ gbii enyɔ+ ni abaaye Hehoo+ lɛ kɛ Blodo Ni Ashikishaŋ-sha* Bɛ Mli Gbi Jurɔ+ lɛ. Ni osɔfoi hiɛnaanɔbii lɛ kɛ woloŋmalɔi lɛ miitao bɔ ni amɛbaafee amɛtsɔ ŋaa gbɛ nɔ amɛmɔ lɛ* ni amɛgbe lɛ;+ 2 ejaakɛ amɛkɛɛ akɛ: “Jeee yɛ gbi jurɔ lɛ nɔ; ekolɛ maŋbii lɛ baafee basabasa yɛ maŋ lɛ mli.” 3 Ni be ni eyɔɔ Betania, ni ekɛ mɛi tara okpɔlɔ he amɛmiiye nii yɛ Simon, mɔ ni be ko lɛ eji kpitiyelɔ lɛ shĩa lɛ, yoo ko ba, ni ehiɛ alabastro tɔ kɛ emli ojeŋma,* ni ji nardo mu krɔŋŋ ni jara wa naakpa. Ejwa alabastro tɔ lɛ naa ni ebɔi fɔsemɔ kɛ Yesu yiteŋ shwiemɔ.+ 4 Enɛ hewɔ lɛ, amɛteŋ mɛi komɛi kɛ mlifu kɛɛkɛɛ amɛhe akɛ: “Mɛni hewɔ afiteɔ ojeŋma* nɛɛ? 5 Ejaakɛ kulɛ abaanyɛ ahɔ̃ɔ ojeŋma* nɛɛ ni aná fe denarioi* 300 ni akɛ shika lɛ ahã ohiafoi!” Ni yoo lɛ he wo amɛmli la waa.* 6 Shi Yesu kɛɛ: “Nyɛshia lɛ. Mɛni hewɔ nyɛgbaa yoo lɛ naa? Etsu nitsumɔ kpakpa ehã mi.+ 7 Ejaakɛ ohiafoi lɛ nyɛkɛ amɛ yɛ daa,+ ni be fɛɛ be ni nyɛsumɔɔ lɛ, nyɛbaanyɛ nyɛfee amɛ ekpakpa, shi mi lɛ jeee daa mikɛ nyɛ baahi shi.+ 8 Efee nɔ ni ebaanyɛ; etsɔ hiɛ efɔse ojeŋma* eshwie migbɔmɔtso lɛ nɔ kɛhã mifuu lɛ.+ 9 Lɛɛlɛŋ, miikɛɛ nyɛ akɛ, he fɛɛ he ni abaashiɛ sane kpakpa lɛ yɛ, yɛ jeŋ fɛɛ lɛ,+ abaagba nɔ ni yoo nɛɛ fee nɛɛ hu ni akɛkai lɛ.”+ 10 Ni Yuda Iskariot, Mɛi Nyɔŋma Kɛ Enyɔ lɛ ateŋ mɔ kome lɛ, tee osɔfoi hiɛnaanɔbii lɛ aŋɔɔ bɔ ni afee ni eyajie lɛ ehã amɛ.+ 11 Be ni amɛnu lɛ, amɛná miishɛɛ naakpa, ni amɛwo lɛ shi akɛ amɛbaahã lɛ jwiɛtɛi shika.+ No hewɔ lɛ, ebɔi be ni sa ni ekɛbaajie lɛ ehã lɛ taomɔ. 12 Agbɛnɛ, yɛ Blodo Ni Ashikishaŋ-sha* Bɛ Mli gbii juji lɛ amli klɛŋklɛŋ gbi lɛ nɔ,+ be mli ni yɛ kusum naa lɛ, amɛkɛ Hehoo afɔle lɛ hãa lɛ,+ ekaselɔi lɛ kɛɛ lɛ akɛ: “Nɛgbɛ osumɔɔ akɛ wɔya ni wɔyasaa wɔto bo koni oyaye Hehoo lɛ yɛ?”+ 13 Kɛkɛ ni etsu ekaselɔi lɛ ateŋ mɛi enyɔ ni ekɛɛ amɛ akɛ: “Nyɛyaa maŋ lɛ mli, ni nuu ko ni tere nugbɛ́ kɛ nyɛ baakpe. Nyɛnyiɛa esɛɛ,+ 14 ni he fɛɛ he ni ebaayabote lɛ, nyɛkɛa shĩatsɛ lɛ akɛ, ‘Tsɔɔlɔ lɛ kɛɛ: “Nɛgbɛ gbɔiatsũ lɛ ni mi kɛ mikaselɔi lɛ baaye Hehoo lɛ yɛ mli lɛ yɔɔ?”’ 15 Ni ebaatsɔɔ nyɛ ŋwɛi asa agbo ko, awula mli momo. Nyɛsaa Hehoo lɛ nyɛtoa wɔ yɛ jɛmɛ.” 16 No hewɔ lɛ, kaselɔi lɛ je kpo amɛtee, ni amɛbote maŋ lɛ mli, ni amɛyana lɛ bɔ ni ekɛɛ amɛ lɛ pɛpɛɛpɛ, ni amɛsaa Hehoo lɛ amɛto. 17 Be ni shɛ gbɛkɛ lɛ, ekɛ Mɛi Nyɔŋma Kɛ Enyɔ lɛ ba.+ 18 Ni be ni amɛtara okpɔlɔ lɛ he amɛyeɔ nii lɛ, Yesu kɛɛ: “Lɛɛlɛŋ, miikɛɛ nyɛ akɛ, nyɛ mɛi ni nyɛkɛ mi yeɔ nii lɛ ateŋ mɔ kome baajie mi ehã.”+ 19 Edɔ amɛ waa ni amɛkɛɛ lɛ ekomekome akɛ: “Mi ni lo?” 20 Ekɛɛ amɛ akɛ: “Mɛi Nyɔŋma Kɛ Enyɔ lɛ ateŋ mɔ kome, mɔ ni nine kɛ minine fɛɛ kpeɔ yɛ tsɛnsi lɛ mli lɛ ni.+ 21 Ejaakɛ gbɔmɔ Bi lɛ miishi kɛmiiya tamɔ bɔ ni aŋma yɛ ehe lɛ moŋ, shi kpoo hã nakai mɔ ni abaatsɔ enɔ ajie gbɔmɔ Bi lɛ ahã lɛ!+ Afɔɔɔ nakai mɔ lɛ moŋ kulɛ, ehi hã lɛ.”+ 22 Ni be ni amɛkã he amɛyeɔ nii lɛ, ekɔ blodo, ni esɔle,* ni ekumɔ mli, ni ekɛhã amɛ, ni ekɛɛ: “Nyɛhea; enɛ damɔ shi kɛhã* migbɔmɔtso.”+ 23 Ni ewó kɔɔpoo, ni eda shi, ni ekɛhã amɛ, ni amɛ fɛɛ amɛnu kɔɔpoo lɛ naa.+ 24 Ni ekɛɛ amɛ akɛ: “Enɛ damɔ shi kɛhã milá+ ni ji ‘kpaŋmɔ lɛ nɔ lá’+ ni abaafɔse ashwie shi ahã mɛi babaoo lɛ.+ 25 Lɛɛlɛŋ, miikɛɛ nyɛ akɛ, minuŋ wain ko dɔŋŋ kɛyashi gbi nɔ ni manu lɛ ehee yɛ Nyɔŋmɔ Maŋtsɛyeli lɛ mli.” 26 Naagbee lɛ, amɛlá yijiemɔ lalai, ni no sɛɛ lɛ, amɛje kpo kɛtee Oliv Gɔŋ lɛ nɔ.+ 27 Ni Yesu kɛɛ amɛ akɛ: “Nyɛ fɛɛ nyɛnane baatɔ̃tɔ, ejaakɛ aŋma akɛ: ‘Matswa tookwɛlɔ lɛ nɔ,+ ni gwantɛŋi lɛ baagbɛ ashwã.’+ 28 Shi kɛ́ atee mi shi lɛ, matsɔ nyɛhiɛ kɛya Galilea.”+ 29 Shi Petro kɛɛ lɛ akɛ: “Kɛ́ mɛi krokomɛi lɛ fɛɛ nane tɔ̃tɔ po lɛ, mi lɛ, minane etɔ̃tɔŋ.”+ 30 Kɛkɛ ni Yesu kɛɛ lɛ akɛ: “Lɛɛlɛŋ, miikɛɛ bo akɛ ŋmɛnɛ, hɛɛ, nyɔɔŋ nɛɛ mli nɔŋŋ lɛ, dani wuɔ baagbɛɛ shii enyɔ lɛ, obaakwa mi shii etɛ.”+ 31 Shi etee nɔ ema nɔ mi veveeve akɛ: “Kɛ́ esa akɛ mikɛ bo agbo po lɛ, mijeŋ osɛɛ kɔkɔɔkɔ.” Ni kaselɔi krokomɛi lɛ fɛɛ hu bɔi nakai nɔŋŋ kɛɛmɔ.+ 32 Ni amɛbashɛ he ko ni atsɛɔ jɛmɛ akɛ Getsemane, ni ekɛɛ ekaselɔi lɛ akɛ: “Nyɛtaraa shi yɛ biɛ, miyasɔle.”+ 33 Ni ekɛ Petro kɛ Yakobo kɛ Yohane fata ehe,+ ni ewerɛ bɔi ehe hoo waa* ni ehe jara lɛ babaoo. 34 Ekɛɛ amɛ akɛ: “Miwerɛ eho mihe* waa,+ kɛyashi gbele mli po. Nyɛhia biɛ ni nyɛyaa nɔ nyɛbua.”+ 35 Ni etee hiɛ fioo, ni eho ebu shi ni ebɔi sɔlemɔ akɛ kɛ́ aaahi lɛ, ŋmɛlɛtswaa lɛ aho ehe aya. 36 Ni ekɛɛ: “Aba,* Ataa,+ onyɛɔ nii fɛɛ ofeɔ; jiemɔ kɔɔpoo nɛɛ kɛje minɔ. Shi jeee bɔ ni mi misumɔɔ, shi moŋ bɔ ni bo osumɔɔ.”+ 37 Eku esɛɛ eba ni ebana akɛ amɛmiiwɔ, ni ekɛɛ Petro akɛ: “Simon, wɔ owɔɔ lɛ? Ani obɛ nyɛmɔ ni okɛbaaya nɔ obu ŋmɛlɛtswaa kome?+ 38 Nyɛyaa nɔ nyɛbua ni nyɛsɔlea daa, koni nyɛkabote kaa* mli.+ Anɔkwa, mumɔ lɛ miisumɔ waa, shi heloo lɛ egbede.”+ 39 Ni eyiŋ etee ekoŋŋ eyasɔle, ni ewie nɔ kome too lɛ nɔŋŋ.+ 40 Ni eba ekoŋŋ ebana akɛ amɛmiiwɔ, ejaakɛ amɛhiŋmɛii etsii, ni no hewɔ lɛ, amɛleee nɔ hetoo ni amɛbaahã lɛ. 41 Ni eku esɛɛ eba nɔ ni ji shii etɛ nɔ, ni ekɛɛ amɛ akɛ: “Ŋmɛlɛtswaa ni tamɔ nɛkɛ nɔ nyɛwɔɔ ni nyɛjɔɔ nyɛhe nɛɛ! Efa! Ŋmɛlɛtswaa lɛ eshɛ etã!+ Naa! Aajie gbɔmɔ Bi lɛ aawo eshafeelɔi adɛŋ. 42 Nyɛtea shi, nyɛhãa wɔyaa. Naa! Mɔ ni baajie mi ehã lɛ eshɛ shi etã.”+ 43 Ni amrɔ lɛ, be ni ekã he ewieɔ lɛ, Yuda, Mɛi Nyɔŋma Kɛ Enyɔ lɛ ateŋ mɔ kome lɛ ba, ni mɛi babaoo ni jɛ osɔfoi hiɛnaanɔbii lɛ kɛ woloŋmalɔi lɛ kɛ onukpai lɛ aŋɔɔ lɛ fata ehe, ni amɛhiɛ klantei kɛ tsokpotii.+ 44 No mli lɛ, mɔ ni baajie lɛ ehã lɛ ehã amɛ okadi ko akɛ: “Mɔ naa ni mashɔ lɛ, lɛ ni; nyɛmɔa lɛ, ni nyɛhãa bulɔi kɛ lɛ ayaa.” 45 Ni eba emasɛi tɛ̃ɛ ni etsi ebɛŋkɛ lɛ ni ekɛɛ, “Rabi!” ni ekɛ suɔmɔ shɔ enaa. 46 Ni amɛmɔ lɛ. 47 Shi mɛi ni damɔ jɛmɛ lɛ ateŋ mɔ kome gbala eklante ni ekɛbã osɔfonukpa lɛ nyɔŋ lɛ, ni efo etoi.+ 48 Shi Yesu fã enaa ni ekɛɛ amɛ akɛ: “Mi nyɛba nyɛbamɔ kɛ klantei kɛ tsokpotii tamɔ amɔɔ julɔ nɛɛ?+ 49 Daa nɛɛ, mikɛ nyɛ yɛ sɔlemɔ shĩa lɛ miitsɔɔ nii,+ shi nyɛmɔɔɔ mi. Fɛɛ sɛɛ lɛ, enɛ ba lɛ nakai bɔ ni afee ni ŋmalɛi lɛ aba mli.”+ 50 Ni amɛ fɛɛ amɛshi lɛ, ni amɛjo foi.+ 51 Shi oblanyo ko ni kɛ klala kpakpa ko kɛkɛ eha ehe koni akana ehe bɔi esɛɛ nyiɛmɔ, ni amɛka akɛ amɛbaamɔ lɛ, 52 shi eshi eklala lɛ ni ejo foi kɛ ehe folo.* 53 Agbɛnɛ, amɛkɛ Yesu tee osɔfonukpa lɛ ŋɔɔ,+ ni osɔfoi hiɛnaanɔbii lɛ kɛ onukpai lɛ kɛ woloŋmalɔi lɛ fɛɛ bua amɛhe naa.+ 54 Shi Petro nyiɛ esɛɛ yɛ shɔŋŋ aahu kɛyashi osɔfonukpa lɛ kpo lɛ nɔ; ni ekɛ shĩa lɛ mli sɔɔlɔi lɛ yatara shi, ni eewere la.+ 55 Nakai be lɛ mli lɛ, osɔfoi hiɛnaanɔbii lɛ kɛ Sanhedrin* muu lɛ fɛɛ miitao odase ko amɛshi Yesu koni amɛgbe lɛ, shi amɛnáaa eko.+ 56 Anɔkwa, mɛi pii baye amale odase amɛshi lɛ,+ shi amɛdasei lɛ kpãaa gbee. 57 Agbɛnɛ hu, mɛi krokomɛi te shi amɛye amale odase amɛshi lɛ amɛkɛɛ: 58 “Wɔnu ni eekɛɛ akɛ, ‘Makumɔ sɔlemɔ shĩa nɛɛ ni akɛ niji fee lɛ, ni yɛ gbii etɛ mli lɛ, mama ekroko ni jeee niji akɛfee.’”+ 59 Shi yɛ enɛɛmɛi agbɛfaŋ po lɛ, amɛdasei lɛ kpãaa gbee. 60 Kɛkɛ ni osɔfonukpa lɛ te shi edamɔ shi yɛ amɛteŋ ni ebi Yesu akɛ: “Ani obɛ naajiemɔ ko? Mɛni oyɔɔ kɛɛmɔ yɛ odase ni hii nɛɛ yeɔ shiɔ bo lɛ he?”+ 61 Shi efee diŋŋ ni ehãaa hetoo ko kwraa.+ Ni osɔfonukpa lɛ bɔi lɛ bimɔ ekoŋŋ ni ekɛɛ lɛ akɛ: “Ani bo ji Kristo lɛ, Mɔ Ni Ajɔɔ Lɛ Lɛ Bi lɛ?” 62 Kɛkɛ ni Yesu kɛɛ: “Mi ni; ni nyɛbaana gbɔmɔ Bi+ lɛ ta hewalɛ ninejurɔ nɔ+ ni ekɛ ŋwɛi atatui lɛ miiba.”+ 63 Kɛkɛ ni osɔfonukpa lɛ gbála etadei ni ekɛɛ: “Mɛɛ odasefoi wɔtaoɔ dɔŋŋ?+ 64 Nyɛnu wiemɔ fɔŋ ni ewie* lɛ. Mɛni ji nyɛyiŋkpɛɛ?”* Amɛ fɛɛ amɛbu lɛ fɔ akɛ esa gbele.+ 65 Ni amɛteŋ mɛi komɛi fɛ̃ lajɔ̃ amɛshwie ehe+ ni amɛha ehiɛ ni amɛmamɔ lɛ atswɛrɛi ni amɛkɛɛ lɛ akɛ: “Gbaa!” Ni saneyelihe sɔɔlɔi lɛ gbála ehiɛ mai ni amɛkɛ lɛ tee.+ 66 Agbɛnɛ, be ni Petro yɔɔ shishi yɛ kpo lɛ nɔ lɛ, osɔfonukpa lɛ tsuji yei lɛ ateŋ mɔ kome ba.+ 67 Be ni ena akɛ Petro miiwere la lɛ, ekwɛ ehiɛ tɛ̃ɛ ni ekɛɛ lɛ akɛ: “Bo hu ofata Yesu, Nazaretnyo lɛ, he.” 68 Shi etso ekɛɛ: “Mileee lɛ, ni minuuu nɔ ni owieɔ lɛ shishi hu,” ni eje kpo etee he ni atsɔɔ kɛboteɔ mli lɛ.* 69 Tsulɔ yoo lɛ na lɛ yɛ jɛmɛ, ni ebɔi mɛi ni damɔ jɛmɛ lɛ kɛɛmɔ ekoŋŋ akɛ: “Amɛteŋ mɔ kome nɛ.” 70 Esaa etso ekoŋŋ. Ni be fioo sɛɛ lɛ, mɛi ni damɔ jɛmɛ lɛ hu bɔi Petro kɛɛmɔ ekoŋŋ akɛ: “Ekã shi faŋŋ akɛ, bo hu amɛteŋ mɔ kome ji bo, ejaakɛ, anɔkwa, Galileanyo ji bo.” 71 Shi ebɔi loomɔ kɛ kitakamɔ akɛ: “Mileee nuu ni nyɛwieɔ ehe nɛɛ!” 72 Amrɔ lɛ wuɔ gbɛɛ nɔ ni ji shii enyɔ nɔ,+ ni Petro kai nɔ ni Yesu kɛɛ lɛ lɛ akɛ: “Dani wuɔ baagbɛɛ shii enyɔ lɛ, obaakwa mi shii etɛ.”+ Ni ewerɛ ho ehe ni ebɔi yaafo.\n^ Loo “amɛkɛ hiɛtɛ̃ɛ atsu nii kɛmɔ lɛ.”\n^ Loo “mu ni jeɔ ŋma.”\n^ Loo “amɛkɛ yoo lɛ wie kɛ mlifu; amɛsha yoo lɛ hiɛ.”\n^ Greek sht. ŋm., “ejɔɔ.”\n^ Kwɛmɔ Mat 26:26 shn.\n^ Loo “ejijaa.”\n^ Loo “Misusuma werɛ eho ehe.”\n^ Greek wiemɔ ni akɛtsu nii yɛ biɛ lɛ baanyɛ atsɔɔ akɛ ewo nɔ ko ni awoɔ yɛ atade shishi, tamɔ pioto pɛ; etsɔɔɔ doo akɛ ehiɛ ehe folo diɛŋtsɛ.\n^ Loo “Nyɛnu musubɔɔ.”\n^ Loo “Te nyɛsusuɔ tɛŋŋ?”\n^ Loo “koi lɛ shi.”